Miehet ajoivat varastetulla traktorilla varastamaan traktoria

12.12.2014 klo 10:51

Yksi varastettu traktori ei ollut tarpeeksi Lahden ja Hollolan yön kulkijoille.

Poliisi sai ilmoituksen kello kahden aikaan aamuyöstä Hollolan Ojantieltä. Hälyttäjän pihaan oli ilmestynyt traktori. Sieltä nousi kaksi miestä, jotka ryhtyivät anastamaan ilmoittajan omaa traktoria. Miehet ilmeisesti huomasivat talon isännän seurailevan heidän puuhiaan ja pötkivät pakoon. Paikalle saapunut poliisipartio tavoitti humalaisen kaksikon koirien avustuksella lähimaastosta. Kävi ilmi, että sekin traktori, jolla miehet talon pihaan hurauttivat, oli varastettu. Yön ensimmäisen kulkupelin miehet olivat vohkineet Lahden Jokimaalla sijaitsevan liikkeen pihasta. Miehiä epäillään moottorikulkuneuvon käyttövarkaudesta, törkeästä rattijuopumuksesta, moottorikulkuneuvon varkauden yrityksestä sekä kulkuneuvon kuljettamisesta oikeudetta.